На основу члана 98. Закона о правима бораца, војних инвалида, цивилних инвалида рата и чланова њихових породица („Службени гласник РС”, број 18/20), министар за рад, запошљавање, борачка и социјална питања доноси

ПРАВИЛНИК

О НАКНАДИ ТРОШКОВА ПУТОВАЊА

„Службени гласник РС“, број 161 од 31. децембра 2020. године

Члан 1.

Овим правилником прописује се начин остваривања права на накнаду трошкова путовања у унутрашњем саобраћају железницом или аутобусом које има лице које је упућено у друго место ради прегледа пред лекарском комисијом или је упућено у здравствену установу ради медицинског испитивања у вези са остваривањем права у складу са законом којим се уређују права бораца, војних инвалида, цивилних инвалида рата и чланова њихових породица (у даљем тексту: Закон).

Члан 2.

Градски, односно општински орган који је надлежан да у првостепеном поступку одлучује о правима из области борачко-инвалидске заштите и заштите цивилних инвалида рата (у даљем тексту: надлежни орган) издаје налог за путовање на преглед пред лекарском комисијом или у здравствену установу ради медицинског испитивања.

Надлежни орган издаје налог за путовање на захтев лица које је добило позив лекарске комисије ради прегледа или упут лекарске комисије у здравствену установу ради медицинског испитивања.

Члан 3.

Налог за путовање садржи :

1. име и презиме лица, пребивалиште, ЈМБГ;
2. право о коме се одлучује по захтеву лица;
3. назив места у које се путује;
4. средство којим се путује;
5. циљ путовања;
6. датум поласка на путовање и датум повратка са путовања;
7. име и презиме пратиоца (уколико је одобрен).

Члан 4.

Налог за путовање се предаје лицу пре путовања.

Лице је дужно да налог за путовање поднесе лекарској комисији.

Након завршетка путовања лице је дужно да налог врати надлежном органу који му је тај налог и издао са доказом (овером) да се јавио на преглед код лекарске комисије или да приложи медицинску документацију као доказ да је био у здравственој установи на медицинском испитивању, ради наплате трошкова путовања.

Члан 5.

Трошкови превоза исплаћују се у висини цене путничке карте која је купљена у складу са налогом за путовање.

Уколико лице користи сопствено возило за превоз, накнада трошкова превоза му припада у износу за превоз на најкраћој релацији од полазног до упутног места, у висини цене аутобуске карте.

Члан 6.

 Трошкови путовања исплаћују се након враћеног налога надлежном органу, односно достављања медицинске документације да је преглед обављен, осим за лица која су поднела захтев за признавање права по Закону, којима се трошкови исплаћују тек након што му се коначним решењем призна право.

Члан 7.

 Образац налога за путовање одштампан је уз овај правилник и чини његов саставни део.

Члан 8.

Овај правилник ступа на снагу осмог дана од дана објављивања у „Службеном гласнику Републике Србије”.

 Број: 110-00-560/2020-11

У Београду, 28. децембар 2020. године

Министар

проф. др Дарија Кисић Тепавчевић, с.р.

(Назив првостепеног органа)

На основу члана 2. Правилника о накнади трошкова путовања („Службени гласник РС“, број \_\_/2 ) издаје

НАЛОГ ЗА ПУТОВАЊЕ

|  |  |
| --- | --- |
| Име и презиме |  |
| Пребивалиште |  |
| ЈМБГ |  |
| Право о коме се одлучује по захтеву  |  |
| Назив места у које се путује |  |
| Средство којим се путује |  |
| Циљ путовања  |  |
| Датум поласка на путовање |  |
| Датум повратка са путовања  |  |
| Име и презиме пратиоца (ако је одобрен) |  |

Дана: \_\_\_\_\_\_\_\_\_ године

М.П. Овлашћено лице

\_\_\_\_\_\_\_\_\_\_\_\_\_\_\_

Именовани се одазвао на преглед лекарске комисије дана \_\_\_\_\_\_ године.

Председник лекарске комисије:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_